Pustni veseljaki na popravnem izpitu preganjali zimo

Dobovski Fašjenk pripravil 17. mednarodni pustni karneval

Letošnji pust ni najbolj opravil svoje naloge. Zato je Dobovski Fašjenk tudi letos pripravil zanj popravni izpit na 17. mednarodnem pustnem karnevalu. Na njem je bilo nekaj manj pustnih mask kot pretekla leta, poleg tradicionalnih pustnih likov pa tudi precej drugih pustnih skupin.

Pustni veseljaki očitno niso dobro opravili svojega dela, saj se zima še kar ne da. Zato so imeli danes svoj popravni izpit in so se zbrali v Dobovi, na mednarodnem pustnem karnevalu, da bi s skupnimi močmi pregnali mraz in priklicali sonce. Že v naslednjih dneh bomo pa videli, ali so bili tokrat kaj bolj uspešni. Ob tem je treba povedati, da v Dobovi nimajo pusta, ampak Fašjenk in ker vztrajajo že vrsto let, se lahko pohvalijo, da so tudi člani Združenja evropskih karnevalskih mest.
Obrški Prutarji, Dornavski Cigani, Koranti iz Hajdine, Pust Mozirski, Cerkniški Butalci, Šoštanjski koši, Šjme iz Vrbova, Prforcenhaus iz Kostanjevice na Krki. To je le nekaj tradicionalnih mask, ki so se tudi letos udeležile mednarodnega pustnega karnevala v Dobovi. Poleg njih pa še vrsta drugih - piratov, Indijancev,  Chaplini, črnski džezerji, lovci, vremenska hišica, kuharji, čebelice, stevardese, sadje in še vrsta drugih pustnih skupin. Vse to so si lahko ogledali številni obiskovalci pustnega karnevala, ki ga je že 17. leto zapored pripravil Dobovski Fašjenk.

Letos skorajda ni bilo maske, ki bi jo lahko povezali s politiko, kar je zagotovo pokazatelj, da nam gre res slabo. A vseeno še ni za obupat. Seveda pa so pustni veseljaki na Fašjenkovi povorki z veseljem odganjali tudi muhasto zimo. Vremenkoti in spomladanske rožice iz Leskovca pri Krškem so ob tem pripravili tudi pesmico, katere del se glasi: »Smo družina veselih ljudi, ki se jim nikoli domov ne mudi, čeprav pa vreme nas jezi, spijemo še dva ali pa tri.«

